paragraph_text: Grimmauldov trg broj dvanaest u Londonu adresa je kuće u knjigama o Harryju Potteru. Ta kuća već naraštajima pripada Blackovima, drevnoj obitelji čistokrvnih čarobnjaka. Prvi put se pojavljuje u Harryju Potteru i Redu feniksa. Grimmauldov trg smješten je prilično blizu kolodvora King's Cross pošto su Harry, Hermione, Weasleyevi i članovi Reda feniksa koji su ih pratili išli pješke od kuće do kolodvora na početku Harryjeve pete godine. Ime "Grimmauldov trg" (eng. Grimmauld Place) vjerojatno je poteklo od riječi "grim old place", što bi u prijevodu na hrvatski značilo "odbojna stara kuća". Naziv bi mogao dolaziti i od riječi "mould" (hrv. plijesan) što se vjerojatno odnosi na ruševno i prljavo stanje kuće.